किरणको कोसेढुंगा बन्दै साउदी भ्रमण
नेपाली राष्ट्रिय फुटबल टोली यतिबेला साउदी अरेबियामा छ । विश्वकपको एसियाली छनोटअन्तर्गत दोस्रो चरणको अन्तिम दुई खेलका लागि नेपाली टोली त्यहाँ पुगेको हो । त्यसमध्ये पहिलो खेल यूएईविरुद्ध खेल्नेछ । यो खेल बिहीबार दमामको प्रिन्स मोहम्मद विन फहाद स्टेडियममा हुँदै छ । त्यसपछि नेपालले त्यही मैदानमा यमनको सामना गर्नेछ । यो खेल अर्को मंगलबार हुनेछ । 
काठमाडौँ — नेपाली राष्ट्रिय फुटबल टोली यतिबेला साउदी अरेबियामा छ । विश्वकपको एसियाली छनोटअन्तर्गत दोस्रो चरणको अन्तिम दुई खेलका लागि नेपाली टोली त्यहाँ पुगेको हो । त्यसमध्ये पहिलो खेल यूएईविरुद्ध खेल्नेछ । यो खेल बिहीबार दमामको प्रिन्स मोहम्मद विन फहाद स्टेडियममा हुँदै छ । त्यसपछि नेपालले त्यही मैदानमा यमनको सामना गर्नेछ । यो खेल अर्को मंगलबार हुनेछ । खासमा यूएईविरुद्धको खेल नेपालमा हुनुपर्ने हो अनि यमनविरुद्धको खेल उसकै देशमा । साउदी अरेबियाले तटस्थ भूमिको भूमिका मात्रै निर्वाह गर्नेछ । नेपाली फुटबलका लागि यी दुई खेल विशेष रहनेछ, कप्तान तथा गोलरक्षक किरण चेम्जोङ लिम्बूका कारण । एउटा तथ्य के निश्चित छ भने दुवै खेलमा नेपाली गोलपोस्टको जिम्मा उनकै काँधमा रहनेछ । यस्तो हुन थालेको १६ वर्ष भयो । यसपल्ट अपवाद हुने छैन । त्यस अर्थमा यूएईविरुद्ध किरणको खेल नेपालका लागि ९९ औं खेल हुनेछ भने यमनविरुद्धको खेल सयमा पुग्नेछ । त्यसैले किरण ऐतिहासिक र दुर्लभ कीर्तिमानको संघारमा छन् । त्यसै पनि किरण नेपालका लागि सर्वाधिक ‘क्याप’ जित्ने खेलाडी हुन् । उनले अहिलेसम्म ९८ खेल खेलिसके । केही वर्षअघिसम्म नेपालका लागि ५० को हाराहारीमा खेल खेल्नु पनि ठूलै उपलब्धि मानिन्थ्यो । तर, अब अन्तर्राष्ट्रिय फुटबलको स्वभाव बदलिएको छ । यसअघि कोही पनि नेपाली खेलाडीले नदेख्ने सपना पूरा गर्ने बाटोमा किरण पुग्दै छन् । जतिबेला उनी यमनविरुद्ध मैदान उत्रन्छन्, त्यो उनका लागि मात्र होइन, नेपाली फुटबलकै लागि ऐतिहासिक बन्नेछ । कमजोर स्थितिमा नेपालनेपालले छनोटको दोस्रो चरणका चार खेल खेलिसकेको छ । यस नतिजाका आधारमा नेपालको तेस्रो चरण पुग्ने सबै खाले सम्भावना समाप्त भइसकेको छ । अब नेपालको ध्यान एसिया कप छनोटमा केन्द्रित हुनुपर्नेछ । यी दुई खेलमा नेपालको उद्देश्य सक्दो राम्रो नतिजा निकाल्ने मात्रै हो । तर, नेपालको स्थिति आफैंमा साँच्चै कमजोर छ । नेपालको समूह ‘एच’ मा ४ खेलबाट अंक जोड्न सकेको छैन । त्यो भनेको नेपाल चारै खेलमा पराजित छ । यूएई ४ खेलबाट १२ अंकसहित अंकतालिकाको शीर्षमा छ । टोलीले आफूले खेलेका चारै खेल जितेको छ । त्यसपछि बहराइन ४ खेलबाट ९ अंकमा छ । दुवै टिम छनोटको तेस्रो चरण पुगिसकेका छन् । अझ यूएई समूहको शीर्ष दुईमा रहने गरेर एसिया कपका लागि छनोट भइसकेको छ । बहराइन दोस्रो स्थानमा रहने तय देखिए पनि गणितीय समीकरण बाँकी छ । यमन तेस्रो स्थानमा छ । टोलीको ३ अंक छ । नेपाल भने अन्तिम स्थानमा छ । यसबीच एक अर्को खराब स्थिति के पनि छ भने नेपालले खेलेका चारै खेलमा कुनै गोल गरेको छैन । दुर्भाग्य छनोटको दोस्रो चरण पुगेका ३६ टिममध्ये गोल गर्न नसक्ने नेपाल एक्लो टोली हो । त्यस अर्थमा नेपाल आफैं गोल खडेरीबाट गुज्रिइरहेको छ । नेपालले अन्तर्राष्ट्रिय फुटबलमा गोल नगरेको ३ सय ९७ मिनेट पुगिसकेको छ । नेपालले अन्तिम पटक गोल गरेको भनेको छनोटको पहिलो चरणको दोस्रो लेगमा लाओसविरुद्ध हो । दुई खेल, दुई हारनेपालले अहिलेसम्म अन्तर्राष्ट्रिय फुटबलमा दुईपल्ट यूएईको सामना गरेको छ । नेपालले यूएईविरुद्ध पछिल्लो पटक खेलेको भनेको यसै विश्वकप छनोटको दोस्रो चरणमा हो । नेपाल त्यसमा ४–० ले पराजित रह्यो । त्यसअघि नेपालले एकैपल्ट यूएईविरुद्ध खेलेको सन् १९८४ मा हो । जतिबेला नेपालले एसिया कप छनोट खेल्न संयोगले साउदी अरेबिया नै पुगेको थियो । रियादमा भएको उक्त खेल नेपालका लागि सर्वथा बिर्सनलायक रह्यो । त्यो खेल नेपालले ११–० ले गुमाएको थियो । अन्तर्राष्ट्रिय फुटबलमा नेपालले बेहोरेको सबैभन्दा खराब हारमा यो पनि पर्दछ । गोलअन्तरका आधारमा नेपालको यो तेस्रो ठूलो हार हो । नेपालले दुई अवसरमा दक्षिण कोरियासँग १६–० र ११–० को हार बेहोरेको छ । यस्तै एक खेलमा नेपाल चीनको हातबाट १२–० ले पराजित भएको छ । यी त भए पीडादायी इतिहास । यस्ता सबै सम्भावना निस्तेज पार्ने काम फेरि गोलरक्षक तथा कप्तान दुवै भूमिकामा रहेका किरणकै हो ।